Priemerná miera obnovovania názvov domén .eu zostáva na úrovni 80 %, čo je veľmi slušné tempo v porovnaní s priemerom odvetvia 73 %.

Situácia týkajúca sa názvov domén sa v uplynulých dvoch rokoch dramaticky zmenila zavedením nových generických domén najvyššej úrovne po tom, čo Internetová spoločnosť pre pridelené názvy a čísla ICANN otvorila priestor generických domén najvyššej úrovne. V čase vypracovania tejto správy bolo delegovaných 684 nových generických domén najvyššej úrovne. Celkovo bolo zaregistrovaných 6,3 milióna názvov domén, z ktorých najčastejší je .xyz s počtom registrácií o niečo vyšším než 1 milión. Nový trh generických domén najvyššej úrovne však nenaplnil všetky očakávania, lebo dopyt používateľov bol oveľa nižší, než sa očakávalo. Na úrovni domén najvyššej úrovne s kódom krajiny je tento vplyv zatiaľ zanedbateľný, a to z rozličných dôvodov vrátane nasýtenia trhu, zvýšenej súťaže a väčšej právomoci na úrovni registračných miest, keďže z niektorých z nich sa stali registre a naopak. Odhaduje sa, že rast domén najvyššej úrovne s kódom krajiny sa spomalí a od roku 2017 by sa dokonca mohol zvrátiť.

Pri zohľadnení historických trendov, súčasnej situácie na trhu a predpovede budúceho rastu je cieľom zachovať mieru rastu počtu registrácií na úrovni približne 4 % ročne.

4.Internacionalizované názvy domén (IDN)

4.1.IDN .eu

Zavedenie IDN na najvyššej úrovni patrí do právomoci spoločnosti ICANN. Spoločnosť ICANN 16. novembra 2009 spustila zrýchlený postup zavedenia IDN pre domény najvyššej úrovne s kódom krajiny, aby uľahčila zavádzanie prípon internetových domén najvyššej úrovne označujúcich kódy krajín (napr. .gr, .bg, .eu), ktoré tvoria iné znaky než latinka (napr. cyrilika, grécke písmo, arabské a čínske znaky).

Po tom, ako Cyprus, Grécko a Bulharsko Komisii predložili svoje preferované verzie prípony .eu, EURid 5. mája 2010 postúpil spoločnosti ICANN žiadosť o poskytnutie možnosti registrácie domény najvyššej úrovne .eu v cyrilike a gréckom písme. Reťazce .ευ v gréčtine a .ею v cyrilike sa považovali za zameniteľne podobné existujúcemu reťazcu ASCII znakov domény najvyššej úrovne s kódom krajiny (.eu), preto sa v súvislosti s ich zavedením začal zdĺhavý postup hodnotenia.

Kým hodnotenie reťazca v cyrilike (.ею) bolo úspešne ukončené, grécky reťazec (.ευ) neuspel vo fáze technického hodnotenia s odôvodnením, že je „buď vizuálne totožný, alebo vizuálne zameniteľný prinajmenšom s tromi reťazcami podľa normy ISO 646-BV, a to ‚.eu‘, ‚.ev‘ a ‚.ey‘“. Komisia dala registru EURid pokyn, aby pozastavil prípadnú žiadosť o delegovanie reťazca v cyrilike (.ею), kým sa nevyriešia otázky spojené s gréckym reťazcom (.ευ).

V období, na ktoré sa vzťahuje táto správa, Komisia a EURid vypracovali rámcový plán vykonávania IDN .eu na vysokej úrovni. V tomto pláne, ktorý EURid predložil v septembri 2014, sa opisuje postup, ktorý sa má dodržiavať pri spustení .eu v gréckej abecede a cyrilike (napr. umožňujúci príponu v gréčtine, len ak bude v gréčtine aj názov domény), ako aj opatrenia na riadenie prvkov prenesených zo súčasného systému (názvy domény v znakoch iných ako latinka spolu s príponou v ASCII).

EURid 20. januára 2014 po tom, ako s Komisiou odsúhlasil stratégiu, ktorá sa má dodržiavať, predložil žiadosť o prehodnotenie reťazca .ευ revíznemu výboru pre rozšírený postup posudzovania podobnosti (EPSRP) a zaslal predstavenstvu spoločnosti ICANN list, v ktorom zdôrazňuje obavy pokiaľ ide o nezrovnalosti v súčasnom pláne vykonávania IDN pre domény najvyššej úrovne s kódom krajiny a v usmerneniach EPSRP uverejnených spoločnosťou ICANN v novembri 2013, na ktoré zároveň poukazuje. Spoločnosť ICANN sa vo svojej odpovedi primeraným spôsobom nezaoberala viacerými nastolenými záležitosťami.

Výsledok hodnotenia EPSRP bol poskytnutý registru EURid 10. októbra 2014 a uverejnený na webovom sídle spoločnosti ICANN na verejné pripomienkovanie 17. októbra 2014. Podľa zistenia výboru reťazec .ευ nie je zameniteľne podobný s reťazcami „.ev“ a „.ey“, ale je zameniteľne podobný s reťazcami „.EV“ a „.EY“. V usmerneniach jazykového výboru nie je uvedený postup, ktorý by mal jazykový výbor uplatňovať v prípade, ak sa požadovaný reťazec znakov považuje za zameniteľne podobný s iným reťazcom znakov, ak sa píše veľkými písmenami, ale nie, ak sa píše malými písmenami.

Zástupcovia Komisie a registra EURid na viacerých stretnutiach so spoločnosťou ICANN zdôraznili slabé stránky a povrchnosť celého postupu hodnotenia podobnosti reťazcov, ktorý je mimoriadne prísny pre prostredie domén najvyššej úrovne s kódom krajiny, ale oveľa voľnejší pre nový priestor generických domén najvyššej úrovne, kde sa reťazce, ako sú .hotel a .hotels alebo .car a .cars nepovažovali za zameniteľne podobné a žiadosti o povolenie ich používania boli schválené. V čase vypracovania tejto správy predstavenstvo spoločnosti ICANN nariadilo zamestnancom spoločnosti ICANN a organizácii ccNSO podrobnejšie preskúmať zrýchlený postup s cieľom poskytnúť usmernenie v prípadoch podobnosti s reťazcami znakov, ak sa píšu veľkými písmenami, ale nie, ak sa píšu malými písmenami.

Viacjazyčnosť je zakotvená v zmluvách Európskej únie a povzbudzovanie, podpora a uľahčovanie viacjazyčnosti je jednou z hlavných zásad inštitúcií EÚ. Na tento účel je sprístupnenie domény najvyššej úrovne s kódom krajiny .eu v iných európskych písmach dôležitým politickým cieľom.

5.Fungovanie registra

5.1.Register

EURid je celoeurópska nezisková organizácia s hlavným sídlom v Diegeme (Belgicko) a s regionálnymi pobočkami v Štokholme, Prahe a Pise. Má dvoch zakladajúcich členov: DNS Belgium (register .be) a Istituto di Informatica e Telematica (register .it) a osem pridružených členov: ARNES (register .si), CZ.NIC (register .cz), Business Europe (konfederácia 39 priemyselných federácií z 33 krajín), ECTA Internet Committee (European Community Trademark Association – Združenie Európskeho spoločenstva pre ochranné známky), EMOTA (European Multi-channel and Online Trade Association – Európska asociácia viackanálového a internetového obchodovania), IAB Europe (Interactive Advertising Bureau – Úrad interaktívnej reklamy), CECUA (Confederation of European Computer Users – Konfederácia európskych používateľov počítačov) a UEAPME (European Association of Craft, Small and Medium-sized Enterprises – Európska asociácia remesiel, malých a stredných podnikov). Hlavné servery registra EURid sa nachádzajú v Belgicku (Brusel) a Holandsku (Amsterdam).